Na temelju članka 82. Statuta Škole za trgovinu i modni dizajn Rijeka, a u svezi odredaba Zakona o fiskalnoj odgovornosti (NN 111/18), Uredbe o sastavljanju i predaji Izjave o fiskalnoj odgovornosti (NN 95/19), Zakona o proračunu (NN 144/21) i članka 7. Pravilnika o mjerilima i načinu korištenja nenamjenskih donacija i vlastitih prihoda ustanova školstva kojima je osnivač Primorsko-goranska županija od dana 18. srpnja 2022.godine, Školski odbor Škole za trgovinu i modni dizajn Rijeka na 34. sjednici održanoj dana 16. studenog 2022. godine donosi

**PRAVILNIK**

 **O OSTVARIVANJU I KORIŠTENJU VLASTITIH PRIHODA**

**I NENAMJENSKIH DONACIJA**

Članak 1.

Ovim Pravilnikom o ostvarivanju i korištenju vlastitih prihoda i nenamjenskih donacija (u daljnjem tekstu: Pravilnik) ureduju se mjerila i način korištenja nenamjenskih donacija i vlastitih prihoda Škole za trgovinu i modni dizajn Rijeka (u daljnjem tekstu: Škola). Nenamjenske donacije su one donacije za koje ugovorom ili drugim aktom nije utvrđena njihova namjena. Vlastiti prihodi se ostvaruju na tržištu, obavljanjem osnovne i drugih djelatnosti za koje su registrirane.

Članak 2.

Odredbe ovog Pravilnika ne odnose se na sredstva državnog proračuna, osnivača, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Članak 3.

Izrazi navedeni u ovom Pravilniku neutralni su glede rodne pripadnosti i odnose se na osobe oba spola.

Članak 4.

Sukladno članku 54. Zakona o proračunu (NN 144/21) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima. Vlastiti prihodi koje Škola stječe u tržišnim uvjetima obavljanjem drugih djelatnosti i na druge načine su prihodi od:

1. davanje u zakup i na privremeno korištenje prostora
2. prodaje roba i usluga Učeničke zadruge „Potok“
3. financijske imovine (kamate na depozite po viđenju)
4. obavljanja ostalih djelatnosti na tržištu u skladu sa Zakonom o proračunu

Članak 5.

Davanje u zakup Školskog prostora i opreme uređeno je Odlukom o uvjetima, kriterijima i postupku za uzimanje i davanje u zakup i privremeno korištenje prostora i opreme u Školskim ustanovama kojima je osnivač Primorsko-goranska Županija.

Članak 6.

Evidencija o sklopljenim ugovorima o davanju u zakup i na privremeno korištenje školskog prostora vodi se u tajništvu Škole. Nadzor i naplatu vlastitih prihoda vodi računovodstvo Škole, a prema posebnoj proceduri naplate prihoda i primitaka Škole te se isti moraju evidentirati sukladno propisima kojima je uređeno proračunsko računovodstvo.

Članak 7.

U školi djeluju Učenička zadruga „Potok“ koja je dragovoljna interesna učenička organizacija, koja pridonosi postizanju odgojno-obrazovnih i gospodarskih ciljeva škole kao oblik izvannastavne aktivnosti.

Učenici pod mentorstvom voditelja sekcija u Učeničkoj zadruzi „Potok“ proizvode i izrađuju razne predmete koje prodaju na sajmovima.

Članak 8.

Ostvareni vlastiti prihodi zadržavaju se na poslovnom računu Škole, a koriste se za podmirenje rashoda nastalih realizacijom programa i aktivnosti temeljem kojih su vlastiti prihodi i ostvareni (za rashode za zaposlene, te materijalne i financijske rashode tih djelatnosti) isključivo do iznosa naplaćenih vlastitih prihoda. Vlastiti prihodi iz članka 2. ovog Pravilnika koristit će se za sljedeću namjenu:

- za podmirivanje materijalnih rashoda poslovanja (skupina 32)

- za podmirivanje financijskih rashoda (skupina 34)

- za podmirivanje rashoda za nabavu nefinancijske imovine (skupina 42)

- za razvoj i unapređenje Škole

Članak 9.

Škola može ostvariti prihode od donacija fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje ugovorom ili drugim aktom nije utvrđena njihova namjena. Prihodi od nenamjenskih donacija koriste se kao i vlastiti prihodi ostvareni na tržištu obavljanjem osnovne i drugih djelatnosti ustanova sukladno članku 8. ovog Pravilnika.

Članak 10.

Škola može primiti donaciju u novcu i koristiti će ju za namjene za koje je dana, odnosno namjenu koju je odredio donator, osim ako namjena donacije nije u suprotnosti s obrazovnom i odgojnom funkcijom Škole.

Škola može primiti dar u naravi ukoliko se isti može koristiti u obrazovnoj i odgojnoj funkciji Škole.

Stvarna i procijenjena vrijednost primljenog dara dostavlja se voditelju računovodstva Škole radi daljnjeg postupanja sukladno odredbama o popisu imovine i obveza.

Članak 11.

O korištenju vlastitih prihoda i prihoda od donacija odlučuje Školski odbor u okviru donošenja financijskog plana za tekuću godinu, te u slučaju neutrošenih, a prenesenih prihoda kod donošenja Odluke o raspodjeli viška prihoda iz prethodne godine, uzimajući u obzir kriterije iz članka 8. ovog Pravilnika.

Iznimno od odredbi stavka 1. ovog članka Školski odbor može, u okolnostima više sile ili prijeke potrebe, odlučiti o drukčijoj namjeni nenamjenskih donacija i vlastitih prihoda, isključivo uz prethodnu suglasnost proračunski nadležnog upravnog odjela.

Članak 12.

Vlastiti prihodi i primljene donacije tijekom jedne kalendarske godine koje se ne utroše na podmirenje troškova iz članka 8. ovog Pravilnika u toj kalendarskoj godini, prebacit će se u slijedeću kalendarsku godinu za podmirenje iste vrste troškova za koje su inicijalno bili namijenjeni.

Članak 13.

Ovaj Pravilnik stupa na snagu danom objave na oglasnoj ploči i mrežnim stranicama Škole. Stupanjem na snagu ovog Pravilnika prestaje važiti Pravilnik o mjerilima i načinu ostvarivanja i korištenja vlastitih prihoda od 29. rujna 2020. godine (KLASA: 003-06/20-01/10, URBROJ: 2170-56-02-10 -04).

Članak 14.

Ovaj Pravilnik stupa na snagu danom objave na mrežnoj stranici i oglasnoj ploči Škole.

KLASA:011-03/22-02/07

URBROJ:2170-60-01-22-02

U Rijeci, 16. studenog 2022.

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Zvjezdana Bačinić, prof.

Ovaj Pravilnik je objavljen na mrežnoj stranici i oglasnoj ploči Škole dana 16. studenog 2022.

 Ravnateljica:

 \_\_\_\_\_\_\_\_\_\_\_\_\_\_\_\_\_\_\_

 Antonija Bukša, dipl. oec.